ગુજરાત મેરીટાઇમ બોર્ડની મુન્દ્રા કચેરીમાં ફરજ બજાવી ચૂકેલા અને ઓલ્ડ પોર્ટ યુઝર્સ એસોસિયેશનના મંત્રી બી.એમ. ગોહિલ પણ આવી જ વાત કરતાં જણાવે છે કે, ‘૧૯૫૨થી કાર્યરત મુન્દ્રા બંદર આજે ખરેખર જૂનું થઈ ગયું છે. તે સમયે એક ખાનગી કંપનીને માત્ર નિકાસ કરવાની શરતે મીઠાના ઉત્પાદન માટે ૨૨૦૦ એકર જમીન અપાઈ હતી અને તેની સાથે આ બંદરનો વિકાસ પણ શરૃ થયો હતો, પરંતુ ત્યાર બાદ કોઈ કારણસર ૧૯૮૭ની આસપાસથી નિકાસ બંધ થઈ ગઈ. ત્યાર પછી અન્ય કંપનીઓને આકર્ષવા જૂના મુન્દ્રા પોર્ટ પર ૨૦ હજાર ટન લાકડું ૨૦ દિવસમાં ખાલી કરાવાયું હતું. ત્યાર પછી અન્ય કંપનીઓનાં વહાણો અહીં આવતાં થયાં હતાં. લગભગ ૨૦૦૨ સુધી વહાણો અહીં આવતાં હતાં. જોકે આ સમય દરમિયાન મુન્દ્રા પોર્ટ ખાનગી કંપનીને ચલાવવા આપવા માટેની સરવે કામગીરી શરૃ થઈ હતી. ખાનગી પોર્ટ ૧૯૯૮થી શરૃ થઈ ગયું હતું. સરકારી અધિકારીઓના દુર્લક્ષના કારણે જૂનું મુન્દ્રા બંદર વધુ ને વધુ પાછળ ધકેલાવા લાગ્યું હતું.’